Predkladacia správa

	Podnetom na vypracovanie návrhu nariadenia vlády je uznesenie vlády č. 1154/2001 z 12. decembra 2001, bod B.68 k Prioritným úlohám vlády v rámci prístupového procesu do Európskej únie, ktorým bola Ministerstvu hospodárstva SR uložená úloha vypracovať vyhlášku o metódach skúšania dvojzložkových a trojzložkových zmesí textilných vláken. Návrh nariadenia vlády je úplnou transformáciou Smernice 96/74/ES Európskeho parlamentu a Rady zo 16. decembra 1996 o určitých metódach kvantitatívnej analýzy dvojzložkových textilných vláken a smernice Rady 73/44/EHS z 26. februára 1973 o aproximácii zákonov členských štátov, ktoré sa vzťahujú na kvantitatívnu analýzu trojzložkových zmesí vláken. Nariadenie vlády sa vydáva podľa splnomocňovacieho ustanovenia § 2 ods. 1 písm. h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády. 

	Účelom návrhu nariadenia vlády je harmonizácia práva Slovenskej republiky s právom Európskeho spoločenstva v oblasti voľného pohybu tovaru na rovnaké posudzovanie zloženia textilných výrobkov a ochrany spotrebiteľov a zdravia na preukazovanie súladu označenia textilných výrobkov s ich deklarovaným zložením. Uvedená problematika sa v Slovenskej republike doteraz posudzovala podľa Slovenských technických noriem.

	Obsahom návrhu nariadenia vlády je podrobný popis laboratórnych postupov na určenie zloženia dvojzložkových a trojzložkových zmesí textilných vláken. Prijatím tohto právneho predpisu bude úplne harmonizovaná doteraz platná legislatíva EÚ v oblasti textilného a odevného priemyslu.

	Prijatie právnej úpravy nebude mať dopad ani na štátny rozpočet, ani na rozpočty vyšších územných celkov, ani na zamestnanosť, čo vo svojom stanovisku potvrdilo Ministerstvo financií SR. Nebude mať tiež negatívny vplyv na životné prostredie.

	Návrh nariadenia vlády prerokovala Legislatívna rada vlády Slovenskej republiky dňa 12. 11. 2002 a odporučila ho po zapracovaní pripomienok predložiť na rokovanie vlády. Pripomienky legislatívnej rady sú do návrhu nariadenia vlády zapracované. 

	Návrh nariadenia vlády svojím obsahom nezasahuje do problematiky, ktorá by mala byť prerokovaná v Rade hospodárskej a sociálnej dohody Slovenskej republiky. 

	Návrh nariadenia vlády sa predkladá na rokovanie vlády bez rozporov z pripomienkového konania.

	Návrh nariadenia vlády je v súlade s Ústavou Slovenskej republiky, zákonmi, medzinárodnými zmluvami, ktorými je Slovenská republika viazaná.

	Návrh nariadenia vlády je verejne prístupný.